Ľ. Mušková, poslankyňa: (2006-12-05):
Chcem na úvod upozorniť, že práve táto časť, resp. tento zámer je totožný s návrhom zákona o financovaní škôl a školských zariadení predložený minulou vládou, ktorý sme dostali do parlamentu a ktorý vlastne do výboru priniesol pán exminister Fronc. Tento názor obhajoval vtedy aj pán minister financií pán Mikloš, odvolávajúc sa na systémovosť zmeny fiškálnej decentralizácie pri odovzdávaní v tomto prípade originálnych kompetencií na samosprávy. Dovoľte krátku retrospektívu. Návrh zákona aj v minulom volebnom období tak ako dnes vzbudil pozornosť a obavy najmä u zriaďovateľov súkromných a cirkevných školských zariadení. Nemyslím si, že celkom neoprávnene. Namietali totiž fakt, že ich zariadenia má financovať v podstate ich možný konkurent, iný zriaďovateľ školských zariadení. Vtedy sme poslanci gestorského výboru upozornili na tento problém a tu v Národnej rade sa našlo riešenie, samozrejme, že vtedy súhlasili aj ustúpili niektorí, aj pán minister, so zmenou takéhoto financovania. Zmena spočívala v presunutí presne napočítaného balíka financií na ministerstvo školstva, ktoré naďalej financovalo neštátne školské zariadenia, kým štátne prevzala do svojej kompetencie samospráva. Zdalo sa, že problém je vyriešený. V priebehu platnosti zákona však začal narastať počet neštátnych školských zariadení, predovšetkým súkromných a financie na tento účel na ministerstve školstva začali chýbať. Ministerstvo, ktoré zo zákona muselo vyplácať 100 %  tejto sumy hľadalo na vykrytie tieto peniaze a bolo nútené ich vykompenzovať financiami určenými pre základné školy a stredné školy, teda z tých financií, ktoré musí z ústavy povinne zabezpečiť štát. Pán exminister to vie, že to tak robili. Ako riešiť tento problém? Predložený návrh sa vracia k pôvodnému zámeru s tým rozdielom, že peniaze pre tieto školské zariadenia sú účelovo viazané. Je pravda, že je to zatiaľ na 3 roky. Verím, že osvietení primátori dajú na tieto zariadenia i viac, pretože požiadavku  spoločnosti – chrániť deti pred drogami, násilím, vyplniť im ich voľný čas – tieto zariadenia aj štátne, aj neštátne skutočne vynikajúco spĺňajú. Je  v záujme štátu a občanov, a my si to uvedomujeme,  aby tieto zariadenia aj naďalej existovali. Ale čo, ak niektorí predstavitelia samosprávy budú skutočne chápať zariadenia iných zriaďovateľov ako konkurenciu? Ukáže to prax. Verím, že ich nie je veľa, ale ak existuje aj minimálna možnosť ohrozenia takýchto problémov, treba ich riešiť. Ja som si dovolila, alebo idem podať veľmi minimálny pozmeňujúci návrh, kde chcem tiež minimálne riešiť tento problém s tým, že si uvedomujem, chcem navýšiť totižto z tých 85 % viazanosti na 90 % viazanosti pre samosprávy. Viem, že to asi veľmi nerieši problém, ale myslím si, že aspoň trošku uspokojí obavy týchto zriaďovateľov neštátnych zariadení. Je pravda, že nie je vyriešená teda otázka, čo bude po troch rokoch v platnosti tohto viazania, zrejme ani celkom samosprávy nebudú spokojné a myslím si, že budú tu onedlho ďalšie otázky, ktoré bude treba riešiť, ktoré prinesie prax.  Ale verím, že 3 roky je dlhá doba na to, aby sme tento problém riešili. Verím však, že prijatím školského zákona, ktorý máme v programe a pán minister na ňom pracuje sa začne skutočne systémové riešenie problémov, všetkých problémov, nielen školských zariadení, ale aj škôl regionálnych, lebo, pán exminister, prijatím školského zákona sa mala začať reforma školstva. To sú základy a steny budovy, a nie financovanie, ktoré tvorí len strechu. Strecha, samozrejme, prijatím len strechy alebo postavením len strechy vznikli tieto problémy, ktoré musíme riešiť za pochodu. Verím teda, že ten dom sa nám v tomto volebnom období podarí postaviť. Dovoľte, aby som vám prečítala môj pozmeňujúci návrh, je veľmi krátky. K článku II 7. bod v § 39a sa slová „vo výške 85 %“ nahrádzajú slovami „vo výške 90 %“. To som už odôvodnila a v ustanovení § 39a sa navrhuje zmena výšky percentuálneho podielu, ktorý má obec a samostatný kraj na roky 2007 až 2009 poskytnúť na žiaka, dieťa zriaďovateľmi cirkevnej základnej umeleckej školy, súkromnej základnej umeleckej školy, cirkevného školského zariadenia, súkromného školského zariadenia. Povedala som, že tento môj problém rieši iba minimálne tieto obavy zriaďovateľov, ale veľmi pekne vás poprosím, keby ste mohli tento môj návrh prijať, pretože aspoň minimálne budú spokojnejší. Ďakujem vám.